b'\n_START_ARTICLE_\nAlberto Sordi\n_START_SECTION_\nBiografija\n_START_PARAGRAPH_\nAlberto gim\xc4\x97 Romoje, mokytojos ir muzikanto \xc5\xa1eimoje. Jis studijavo dramos akademijoje Milane, ta\xc4\x8diau buvo i\xc5\xa1 jos pa\xc5\xa1alintas d\xc4\x97l pernelyg ry\xc5\xa1kaus Romos akcento. Dar jis mok\xc4\x97si operinio dainavimo (bosas)._NEWLINE_Karjera kine prasid\xc4\x97jo 1930 m., atliekant nedidelius vaidmenis. Po karo jis ilg\xc4\x85 laik\xc4\x85 dubliavo filmus ir geriausiai Italijoje buvo \xc5\xbeinomas kaip Oliver Hardy persona\xc5\xbeo  garsintojas komi\xc5\xa1kuose epizoduose Laurel and Hardy, taip pat garsino Anthony Quinn ir Robet Mitchum balsus. 1948 m. jis ved\xc4\x97 populiari\xc4\x85 radijo laid\xc4\x85 \xe2\x80\x9eVi parla Alberto Sordi\xe2\x80\x9c (liet.: Kalbina Alberto Sordi)._NEWLINE_Pirmi didesni Sordi vaidmenys buvo Federicco Fellini juostose \xe2\x80\x9eLo sceicco bianco\xe2\x80\x9c (1952 m.) ir \xe2\x80\x9eI vitelloni\xe2\x80\x9c (1953 m.). 1959 m. jis filmavosi juotoje \xe2\x80\x9eLa grande guerra\xe2\x80\x9c, laikomoje viena geriausi\xc5\xb3 Italijos komedij\xc5\xb3. 1963 m. Sordi talentas atkreip\xc4\x97 d\xc4\x97mes\xc4\xaf ir JAV, kur jis buvo nominuotas Auksiniam gaubliui kaip geriausias aktorius u\xc5\xbe film\xc4\x85 \xe2\x80\x9eIl diavolo\xe2\x80\x9c. 1965 m. jis, kartu su populiariu brit\xc5\xb3 komiku David Niven, vaidino karin\xc4\x97je komedijoje \xe2\x80\x9eThe Best of Enemies\xe2\x80\x9c bei kitoje puikiai \xc4\xafvertintoje komedijoje \xe2\x80\x9eI complessi\xe2\x80\x9c.  D\xc4\x97l vaidmen\xc5\xb3 tuo metu itin populiariose ital\xc5\xb3 komedijose aktorius tapo \xc5\xbeinomas visame pasaulyje. _NEWLINE_1969 m. Sordi buvo Maskvos kino festivalio, o 1985 m. \xe2\x80\x93 Berlyno kino festivalio \xc5\xbeiuri nariu._NEWLINE_Be vaidmen\xc5\xb3 komedijose, Sordi taip pat pasi\xc5\xbeym\xc4\x97jo ir draminiais vaidmenimis, i\xc5\xa1 kuri\xc5\xb3 \xc5\xbeymiausias \xe2\x80\x9eUn borghese piccolo piccolo\xe2\x80\x9c (1977 m.)._NEWLINE_2003 m. A. Sordi mir\xc4\x97 nuo \xc5\xa1irdies sm\xc5\xabgio, o jo laidotuv\xc4\x97s ir atsisveikinimas Laterano \xc5\xa0v. Jono katedroje sutrauk\xc4\x97 milijon\xc4\x85 \xc5\xbemoni\xc5\xb3 \xe2\x80\x93 daugiau j\xc5\xb3 \xc5\xa1i\xc5\xb3 laik\xc5\xb3 Romoje susirinko tik po dvej\xc5\xb3 met\xc5\xb3 per popie\xc5\xbeiaus Jono Pauliaus II laidotuves._NEWLINE_Aktorius pasi\xc5\xbeym\xc4\x97jo kaip didelis intravertas, jis niekada nesusituok\xc4\x97 ir apie jo asmenin\xc4\xaf gyvenim\xc4\x85 beveik nieko ne\xc5\xbeinoma, tik kad jis ilgus metus artimai bendravo su aktore Andreina Pagnani. Jis buvo didelis \xe2\x80\x9eAS Roma\xe2\x80\x9c futbolo klubo gerb\xc4\x97jas. Aktoriaus 80-ojo gimtadienio proga jis buvo vienai dienai paskirtas Romos garb\xc4\x97s meru.'